钦定古今图书集成/明伦汇编/官常典/第517卷 > 孔敬宗
## 钦定古今图书集成/明伦汇编/官常典/第517卷 > 孔敬宗

按《金史》本传：“敬宗，字仲先，其先东垣人。石晋末，徙辽
阳。辽季，敬宗为宁昌刘宏幕官，斡鲁古兵至境上，敬
宗劝刘宏迎降，遂以敬宗为乡导。拔显州，以功补顺
安令。天辅二年，诏敬宗与刘宏率懿州民徙内地，授
世袭猛安、知安州事，将兵千人从宗望伐宋。汴京平，
宗望命敬宗守汴。尝自汴驰驿至河北，还至河上，会”
日暮无舟，敬宗策马乱流，遂达南岸。迁静江军节度
使，历石、辰、信、磁四州刺史，阶光禄大夫。海陵问张浩
曰：“卿识孔敬宗否？何阶高职下也？”浩对曰：“国初敬宗
劝刘宏以懿州效顺，其后从军积劳，有司不知，故一
概常调耳。”明日，除宁昌军节度使，徙归德军，致仕。大
定二年卒。